**Metoderapport til Data-SKUP 2017**

**Prosjekt: «Luftslottet Dale»**

**Stavanger Aftenblad**

**Reportasjer og nyhetsartikler: 28. januar – august 2017**

**Journalister: Elisabeth Risa, Hans Petter Aass, Ove Heimsvik, Filip Blaauw.**



**Metoderapport «Luftslottet Dale», Stavanger Aftenblad**

*«Jeg tenkte mange ganger at det greieste ville vært om vi bare hadde gitt den vekk for ei krone, slik vi gjorde med Bakkebø for en tid siden, så var vi kvitt driden. Unnskyld uttrykket.»*

Janne Johnsen i Aftenbladet 31/1-17. Som fylkesordfører for Høyre fra 2011 til 2015 var hun generalforsamling – og dermed øverste myndighet – i selskapet Dale Eiendomsutvikling AS, heleid av Rogaland fylkeskommune.

1. **Ideen**

Fylkespolitikernes drøm var å gjøre Dale-området til regionens mest attraktive bydel. Utviklingen av den idylliske, 4500 mål store eiendommen ved Gandsfjorden skulle skje gjennom aksjeselskapet Dale Eiendomsutvikling, heleid av fylkeskommunen.

Men drømmen ble et mareritt – og millionene rant ut.

Store beløp ble brukt for å holde bygningene noenlunde ved like og utleiedriften i gang, men flere titalls millioner skattekroner ble også brukt på å planlegge en framtid som aldri kom. Det er ikke bygd en eneste grunnmur, ikke lagt én meter vei.

Da fylkeskommunen til slutt bestemte seg for å avslutte prosjektet, var sentrale politikere så leie av hele Dale at de ville gi vekk den gigantiske prakteiendommen gratis. For å bli «kvitt driden», som tidligere fylkesordfører Janne Johnsen senere skulle uttrykke det til Aftenbladets journalister.

Hvordan kunne det gå så galt? Hvor mye penger gikk egentlig med før de luftige planene ble skrinlagt? Og ikke minst – hva ble alle de fylkeskommunale millionene brukt til?

Dette var utgangspunktet for Aftenbladets reportere Elisabeth Risa, Hans Petter Aass og Ove Heimsvik.

Vi har gått gjennom alt som finnes av dokumentasjon. Vi har lest årsrapporter og styrereferater, og trålet tusenvis av regnskapsbilag og fakturaer. Vi har gått gjennom reiseregninger og utlegg. Alt for å få oversikt over millionene som er brukt på konsulentselskaper, advokater og medierådgivere, bespisning, alkohol og reisevirksomhet.

Webutvikler Filip Blaauw har medvirket i arbeidet ved å systematisere det innsamlede materialet i en søkbar database. Databasen ble senere rensket for personopplysninger, og publisert på Aftenbladet.no for at leserne selv skulle kunne se hva Dale-pengene har gått med til. Vi hadde også et ønske om at det å gjøre detaljene i pengebruken offentlig tilgjengelig, skulle fungere som en invitasjon til leserne om å grave med oss.

Aftenbladets historie om Dale er fortellingen om politikernes prestisjeprosjekt som gikk fullstendig av skinnene. Gjennom det svært omfattende graveprosjektet «Luftslottet Dale» har Aftenbladet avdekket en nærmest uvirkelig historie om offentlig bruk av penger.

1. **METODENE**

Reportasjeserien «Luftslottet Dale» kombinerer tradisjonelle, journalistiske virkemidler som intervjuer og innsynsbegjæringer med kraften og mulighetene datastøttet journalistikk gir. Vi vet ikke om det noen gang før – innenfor media - er gjort en så omfattende og detaljert metodisk framstilling av offentlig pengebruk som under dette prosjektet.

Bakgrunnen for vårt prosjekt var at det fylkeskommunale aksjeselskapet Dale Eiendomsutvikling ikke hadde lyktes med sitt oppdrag om å bygge en moderne, framtidsrettet bydel på en fylkeskommunal giganteiendom i Sandnes kommune. Dale var kjent over hele Rogaland fordi fylkets største psykiatriske institusjon i flere tiår hadde tilhold på den naturskjønne eiendommen ved Gandsfjorden.

I 2015 bestemte fylkestinget seg for å avvikle selskapet, fordi Dale Eiendomsutvikling AS hadde blitt et eneste stort pengesluk. Politikerne ville også forsøke å selge hele eiendommen. Det var klart at millioner av skattekroner hadde forsvunnet i forbindelse med prosjektet, og en politisk vedtatt revisjon hadde forsøkt å finne svar på hva som hadde gått galt.

Vi mente rapporten manglet flere vesentlige elementer. Ikke minst lurte vi på hva pengene egentlig var brukt til.

Vi bestemte oss tidlig for å vie mest oppmerksomhet for årene fra 2009 og fremover. Det var i denne perioden en ny, ambisiøs daglig ledelse kom på plass, og millionoverføringene fra fylkeskommunen virkelig skjøt fart.

Arbeidet med graveserien «Luftslottet Dale» startet 18. januar 2016, da Aftenbladet sendte den første innsynsbegjæringen til fylkesrådmann Trond Nerdal i Rogaland. En uke senere fikk vi innsyn i 457 fakturaer, betalt av Rogaland fylkeskommune på vegne av Dale Eiendomsutvikling AS.

I løpet av det neste året samlet vi inn et enormt antall opplysninger. Det omfattet skriftlig dokumentasjon fra Dale Eiendomsutvikling AS, Rogaland fylkeskommune, Stavanger kommune, Sandnes kommune, Kristiansand kommune, politiet, domstolen, Brønnøysundregistrene og flere privatpersoner og private virksomheter. Til sammen dreier det seg om titusenvis av fakturaer, bilag og dokumenter av forskjellig karakter. Den langt største delen av det skriftlige materialet ble samlet inn gjennom flere titalls innsynsbegjæringer.

I tillegg gjennomførte vi intervjuer og bakgrunnssamtaler med godt over hundre personer for å forsøke å komme til bunns i en sak som opptok mange mennesker i Rogaland, men som flere politikere og andre ansvarlige ikke var særlig interesserte i å bistå med å belyse.

Opplysningene måtte vi systematisere, blant annet ved å bygge vårt eget datasett. Etter hvert som vi gravde, forstod vi at mye av det vi satt på kunne være svært kontroversielt og etisk utfordrende.

Vi ble altså avhengige av å utvikle løsninger som gjorde oss i stand til å kontrollere at vi ikke trådte feil når vi håndterte det fjellet av informasjon vi satt på.

**2.1. Excel**

Etter vår første innsynsbegjæring sørget fylkeskommunen for at en minnebrikke med kopi av fakturaene ble levert i Aftenbladets resepsjon. Brikken inneholdt rundt fire hundre fakturaer fra diverse konsulentselskaper.

Det første vi gjorde, var å legge disse inn i Excel.

Vi måtte sørge for et systematisk, metodisk oppsett i Excel og valgte fra første stund å sortere på:

* Fakturanummer
* Betalt av
* Betalt til
* Fakturadato
* Forfallsdato
* Produktbeskrivelse
* Beløp
* Type
* Kontoplan
* Prosjekt
* Hendelse

Etter å ha gjennomgått materialet fra Rogaland fylkeskommune, forstod vi at vi umulig kunne ha mottatt alt vi hadde bedt om innsyn i - alle utbetalinger fra selskapet tilbake til 2005 og fram til desember 2014. Så langt hadde vi kun kartlagt noen titalls millioner.

For å skaffe oversikt over materialet dro vi derfor til Dale Eiendomsutviklings lokaler på Dale. Vi ble sluppet inn i et rom der fakturaene ble oppbevart i permer. Vi talte 36 permer. Det var åpenbart at selskapet selv satt på langt flere fakturaer enn dem som var oversendt administrasjonen i fylkeskommunen.

Men ifølge daglig leder i Dale Eiendomsutvikling var det ikke like åpenbart at vår innsynsbegjæring også gjaldt innsyn i disse dokumentene. Han ba oss sende inn en ny innsynsbegjæring «og så fikk vi se», som han sa. Men det ble ikke opp til daglig leder å innvilge et nytt innsynskrav om permene på Dale. Fylkesrådmann Trond Nerdal var helt klar på at vi skulle få tilgang til mappene.

Av formelle årsaker ønsket ikke fylkeskommunen at vi skulle flytte permene og bilagene fra Dale til redaksjonen. At ringpermene sto på Dale, flere mil unna hovedredaksjonen, skulle by på noen utfordringer for oss. Eneste mulighet var å kjøre fram og tilbake til Dale. I noen intensive uker hadde vi også med oss fem studenter fra journalistutdanningen ved Universitetet i Stavanger for å bistå i arbeidet med å føre alle bilagene inn i Excel.

Mengden av permer – og vårt eget krav til nøyaktighet – medførte at vi måtte organisere en kontrollfunksjon etter at permene var fullstendig gjennomgått. En leste opp fra Excel-arket, i hovedsak beløp, dato, produktbeskrivelse og navn på firma. Den andre kontrollerte opplesningen fra faktura til faktura. Først når alt var gjennomgått kunne vi kvittere ut permen og legge den inn i et eget system i **Google Spreadsheet** som ferdig arbeid.

I løpet av sommeren 2016 ble Dale Eiendomsutvikling avviklet og bygningsmassen på Dale solgt og overtatt av private. Fylkeskommunen flyttet etter hvert de delene av selskapets dokumenter de mente de var pliktige til å oppbevare til fylkeshuset i Stavanger, og vi fikk da tildelt et kontor hvor vi jobbet. Det var en lettelse å slippe den lange reisen til et sted der vi følte oss lite velkomne.

**2.2. Systematisering av årsrapporter**

Fra Brønnøysund-registrene innhentet vi samtlige av selskapets årsrapporter fra etableringen av selskapet i 1997. Vi ønsket i første omgang å gjøre en rask analyse av driftsresultater, balanse, likviditet, lønnsutgifter og driftskostnader.

Vi gikk systematisk gjennom revisors beretninger og skaffet oss oversikt over styremedlemmer, antall ansatte og årsverk.

Ved å systematisere slike nøkkeltall og opplysninger kunne vi raskt vurdere kostnadsbruk og driftsresultat. Vi kunne se om pengebruken utmerket seg på en tidslinje og vi kunne på et overordnet nivå vurdere den økonomiske utviklingen over tid.

1. **Å bygge sitt eget datasett**

Noe av det mest utfordrende med å bygge sitt eget datasett basert på fakturaer, er å være helt konsekvent i taggingen. I tillegg ble det avgjørende at vi bygget et system som gjorde det mulig for oss å «kommunisere» med de røde ringpermene, slik at vi kunne finne igjen hver enkelt faktura i etterkant – ikke minst for å unngå dobbeltføring.

Vi logget hver Excel-kolonne med navn på perm, samt hver enkelt faktura sitt unike referansenummer.

Slik oppdaget vi at de samme fakturaene som var sendt til fylkeskommunen som pdf’er – og som vi allerede hadde registrert – også var blant de flere tusen dokumentene som lå i de røde ringpermene på Dale.

Hva gjorde vi med dette?

Det ble for omfattende å lete opp hver faktura – selv om disse var søkbare gjennom Excels filter-funksjon. Det viste seg raskere og tryggere å føre dem på ny, for så å gå manuelt gjennom disse i etterkant. Målet var blant annet å sortere ut eventuelle dobbeltføringer. For å kvalitetssikre i siste omgang brukte vi også Excel sin duplikat-funksjon.

Da dette arbeidet var gjort, hadde vi ført rundt 6000 rader med utgifter og refusjoner, samt noen få kreditnotaer. Til slutt satt vi med rundt 40 ulike Excel-ark som hver inneholdt mellom 150 og 200 fakturaer. I alt kartla vi utgifter for over 99 millioner kroner.

Disse måtte vi vaske for å sørge for at navn på bedrifter, selskap, enkeltmannsforetak o.l. ble stilet stilet likt og korrekt. Til dette brukte vi Google Refine – mer om dette siden.

Det ble tidlig klart at vi ønsket å finne ut hvor mye som ble brukt på reparasjoner, konsulenter, advokater, reiser, mat og så videre. En stor ryddejobb i de 6000 radene var å kategorisere utgiftene i hoved- og underkategorier. Første del av denne ryddejobben foregikk i Excel. Siden flere personer hadde bidratt med plotting, gjorde vi først av alt en standardisering av kategorier og skrivemåter.

Dette arbeidet tok flere måneder, og ble til dels gjort mens vi parallelt holdt på med andre journalistiske prosjekter.

Skulle vi skaffe det fulle bildet over pengebruken på Dale, var det imidlertid ikke nok å gå gjennom ringpermene med fakturaer.

**3.1. Hovedbøkene**

En hovedbok er en liste over alle kontoer i kontoplanen og hva som er bokført på de ulike kontoene. I hovedboken skal alle transaksjoner sorteres systematisk i forhold til den konto som benyttes.

Dale Eiendomsutviklings hovedbøker bestod av kvitteringer og dokumenter lagret i svarte ringpermer i eiendomsselskapets lokaler på Dale. Her var alle transaksjoner knyttet til et bestemt aspekt av virksomheten eller som salg, markedsføring eller menneskelige ressurser.

Blant dokumentene var alt fra håndskrevne lapper, nær uleselige og falmede kvitteringer, oversikter over periodiserte beløp til e-poster som beskrev refusjoner og reklamasjoner. I hovedbøkene lå også refusjonsskjemaene for de ansatte som beskrev utlegg til kaker, blomster, Vinmonopolet, restaurantregninger og noen ganger utlegg på reiser.

Det var også ved å studere og ved å føre opp hvem som hadde godkjent de enkelte utgiftene at vi kunne dokumentere at daglig leder i 90 prosent av tilfellene signerte og attesterte sine egne restaurantutgifter. I noen tilfeller kunne det se ut som om noen av bilagene hadde havnet i hovedbøkene for å skjule de omfattende representasjonsutgiftene for styreleder.

Styreleder uttalte senere til Aftenbladet at flere av restaurantutgiftene vi dokumenterte ikke ville blitt godkjent om hun hadde fått disse forelagt til attestering.

**3.2. Reiseregningene**

Da vi fikk tilgang til reiseregningene, ble det raskt klart for oss at vi stod overfor en ny, formidabel oppgave. Blant annet fordi flere av bilagene bestod av håndskrevne vedlegg og kvitteringer, andre kvitteringer var slitt av tidens tann og noen av reiseregningene var ført på en så lite kurant måte at heller ikke Dale Eiendomsutviklings egen regnskapsansvarlige senere kunne forklare dem for oss journalister.

Ingen av journalistene som jobbet med prosjektet har økonomisk utdanning. Blant annet som følge av de uklare reiseregningene, knyttet vi til oss en revisjonsekspert, ansatt ved Universitetet i Stavanger, til å bistå i gjennomgangen av materialet vi hadde samlet inn. Heller ikke han klarte å forstå sammenhengene i en del av reiseregningene.

At utgiftene ved reisene i en rekke tilfeller var splittet opp og lå i forskjellige permer, kompliserte gjennomgangen av materialet.

Vi tagget reisene med egne navn, slik at vi til slutt kunne samle utgiftene under fellesposter og avdekke totalkostnadene for enkeltreiser. Eksempelvis ble utgifter til Tallinn tagget med «Tallin-turen» i Excel-arkene. Siden det var flere turer til Tallinn, ble disse reiseutgiftene sortert med hver sine koder. Vi brukte datoreferanser for å sikre oss at det dreide seg om samme reise.

Enkeltutgifter, som barregninger, hotell- og flykostnader som ikke lå i selve reiseregningene, kunne vi derfor sortere. Slik ble vi i stand til å dokumentere de reelle utgiftene på hver enkelt reise.

Vi så flere eksempler på at reiseregninger som ofte ble attestert av styreleder, var langt mer beskjedne enn det som til slutt ble totalbeløpet for selve reisen. Dette fordi bar- og restaurantregninger lå i hovedbøkene, mens ukontroversielle utgifter som fly og hotell lå i den regulære reiseregningen i de røde ringpermene.

Vi så også flere eksempler på at de største utgiftene ved reiser der flere Dale-ansatte deltok, lå i reiseregningene til noen av de ansatte. Disse regningene var det daglig leder selv som attesterte.

**3.3. Hvorfor brukte vi ikke OCR (optisk tegngjenkjenning)?**

Optisk tegngjenkjenning (OCR – Optical Character Recognition) er en teknikk for elektronisk eller maskinell oversettelse av trykte bokstaver eller håndskrift.

På grunn av at bilagene var en blanding av fakturaer, små og store kvitteringer, håndskrevne lapper, ulike reiseskjema og refusjonsskjemaer, vurderte vi at det kun var manuell gjennomgang som ga oss god nok kvalitetssikring. Å sette opp OCR-gjenkjenning, vurderte vi som lite aktuelt da vi så ulikhetene mellom alle dokumentene.

Hver utgift ble kategorisert. Etter siste perm hadde vi rundt 6000 rader med utgifter og refusjoner, samt noen få kreditnotaer. I alt kartla vi utgifter for over 99 millioner kroner på denne måten.

Bildet viser hvordan selskapets refusjonsskjema kunne se ut. Bilagene ligger heftet sammen bak stiften.



1. **Ryddejobben**

**4.1. OpenRefine**

Excel-filene ble konvertert inn i OpenRefine (tidligere Google Refine). Dette verktøyet er laget for å vaske store mengder data og passet derfor godt til å rydde opp i vårt materiale.

Vaskejobben ble først systematisert i tre trinn: Først vasket vi fakturafilene, deretter utgiftene fra Hovedbok, så reiseregningene. For å kunne stile alt likt, slik at vi kunne begynne å lage komplette analyser og pivoter, måtte vi jobbe oss gjennom noen tunge runder med omstruktureringer.

Vi hadde ikke vært oppmerksomme nok i starten på å tilrettelegge for et likt system for hovedbok, fakturaer og reiser. Derfor hadde de ulike utgiftene fra disse permene ulik struktur. Det medførte en del prøving og feiling før vi til slutt fant et system som ble så solid at vi kunne jobbe alle utgiftene sammen i et felles regneark.

I OpenRefine kunne vi igjen kjøre sjekker mot duplikater og ulike skrivemåter i f. eks. firmanavn. Vi fjernet kolonner som ikke skulle publisere, og slo sammen andre kolonner for å øke lesbarheten.

Det var avgjørende å ha datoer i riktig format, noe vi kunne sjekke og korrigere i OpenRefine. Programmet var svært nyttig for å gjøre raske filtreringer og søk, som igjen dannet flere ideer for hvordan vi skulle presentere datasettet for leserne.

**4.2. Masterfilen Dale**

Etter ryddejobben i OpenRefine satt vi igjen med en masterfil som nå var søkbar for alle utgifter, både fra hovedbok, fakturaer og reiseregninger.

Utfordringen vår nå ble at dette etter hvert skulle publiseres, slik at leserne selv kunne søke i vårt materiale.

Et annet viktig poeng med å publisere alle utbetalingene var at vi ville gi de omtalte selskapene og andre involverte mulighet til å ettergå opplysningene vårt arbeid hadde frambrakt. Slik kunne vi få avslørt eventuelle feil med tanke på duplikater, forfalskninger eller andre uregelmessigheter.

[Hele Databasen: Søk i Dale-utbetalingene](http://www.aftenbladet.no/lokalt/Sok-i-Dale-fakturaene-539256b.html): <https://www.aftenbladet.no/lokalt/i/1aO8q/Sok-i-Dale-fakturaene>

**4.3. Databasen: BackEnd/FrontEnd – slik tenkte vi**

Vi følte vi satt på en gullgruve. Masterfilen ga en sjeldent detaljert og finmasket oversikt over bruken av offentlige midler på Dale.

Spørsmålet var om den var for detaljert til å kunne publiseres. Hvor skulle grensene gå for hva som var etisk forsvarlig? Skulle vi fortelle om hvem som spiste med hvem på restaurantbesøkene – vi hadde i perioden registrert over 180 bar- og restaurantbesøk – skulle enkeltpersoner gjengis ved navn, skulle ektefeller som hadde vært med på reisene navngis, skulle ansatte i Dale-administrasjonen som ikke jobbet i ledelsen navngis?

Løsningen ble todelt:

* Vi lagde en database som fungerte i BackEnd. Der hadde vi alle rådata tilgjengelige, og slettet ingen navn eller detaljer.
* Vi gikk gjennom alle postene for å sortere ut navn og opplysninger som av redaktørkollegiet ble vurdert til å være av for sensitiv karakter. Dette ble vår FrontEnd-database som nå skulle klargjøres og migreres.

**4.4. Migrering til database**

Etter at felter som ikke skulle publiseres var filtrert bort, satt vi igjen med rader som skulle konverteres til et maskinvennlig og uniformt format.

Hver rad fra Excel ble via OpenRefine konvertert til CSV, og deretter til JSON-objekter med følgende felter:

* Id-nummer (tall)
* Betalt av (Firmanavn)
* Betalt til (Firmanavn)
* Fakturadato (DD.MM.ÅÅÅÅ)
* Forfallsdato (DD.MM.ÅÅÅÅ)
* Beskrivelse (tekst)
* Beløp (tall)
* Type A (kategori)
* Type B (subkategori)

Denne JSON-fila ga oss datagrunnlaget for datasettet til FrontEnd-løsningen, og gjennom flere vaskinger av listene hadde vi sørget for at alle felter var fylt ut i alle oppføringene, og med samme skrivemåte.

ID-nummer sørget for at vi kunne gå direkte til en faktura med URL-parameteret «faktura-ID».

Neste steg var å bygge opp en struktur som lot oss bla i hovedkategorier (type A) og se hvilke utgiftsposter som fantes (type B).

I hver utgiftspost listet vi deretter ut firmaer eller personer som ble utbetalt.

Eksempel:

* "id": 4956,
* "paidBy": "Dale Eiendomsutvikling AS",
* "paidTo": "Advokatfirma Sekse & Co AS",
* "invDate": "23.12.2011",
* "dueDate": "06.01.2012",
* "description": "Juridisk bistand - avtaleforhold Jan E Skjørestad",
* "amount": "23750",
* "typeA": "Advokat",
* "typeB": "Salær"

Ved å gå til *typeb=Salær&firma=Advokatfirma Sekse & Co AS* kunne vi liste ut alle utbetalinger til Sekse & Co i kategorien Salær.

Det var nødvendig å kombinere parametere som firmanavn og kategorier, siden enkelte fakturaer fra samme firma kunne være i ulike kategorier. Et eksempel på det er ”Daglig leder” som fikk tilbakebetalt utgifter i flere kategorier, som reiser, personal, mat/drikke, kontorrekvisita.

Ved å kombinere parameterne, kunne vi enkelt sikre oss at summering av hver kategori ble riktig.

I FrontEnd-appen har vi programmert inn logikk som omformer firmanavn til url-vennlige parametere. Dato-feltene blir også gjenkjent som gyldige datoformater, og derfor kan utgiftene sorteres på dato, samt alfabetisk i de andre feltene.

Vi hadde mange innganger til de ulike utgiftene og utbetalingene. Ved å sortere i to kategorier med både betalt til og av, kunne vi enkelt lage ruter til de ulike oversiktene over utgifter.

1. **Analysene: Følg pengene**

Da fylkestinget vedtok å selge Dale-eiendommen i 2015, ble vedtaket klubbet gjennom uten diskusjon. Det kunne endt med at sannheten om pengebruken på Dale aldri ville blitt fortalt.

Ved å gå gjennom fakturaer og utgifter, kunne vi avdekke en rekke oppsiktsvekkende forhold knyttet til det lille, fylkeskommunalt eide selskapet med sju årsverk i administrasjonen. Som en konsulent som var blitt leid inn av Dale Eiendomsutvikling fortalte oss:

*«Mens jeg jobbet for Dale Eiendomsutvikling, hadde jeg vel en følelse av at det var jappetiden 20 år etter jappetiden. Holdningen syntes å være at dette treet sikkert vokser inn i himmelen.»*

* I årene 2011 til 2014 betalte Dale Eiendomsutvikling AS for 182 bar- og restaurantbesøk. Til sammen kostet maten og drikkevarene det fylkeskommunale selskapet 416.414 kroner. Vi mener alkoholkonsumet var betydelig, tatt i betraktning at dette var et offentlig eid selskap. 132.061 fylkeskommunale kroner gikk med til champagne, vin, drinker og øl.
* Daglig leder i Dale Eiendomsutvikling AS deltok på 27 av 34 utenlandsreiser i samme periode.
* Arkitekter fikk millionoppdrag uten anbud. Reklamebyrå og en kommunikasjonsrådgiver fikk arbeidsoppdrag som langt oversteg verdigrensen for anbudskonkurranse, uten anbudsrunder. Vår gjennomgang av fakturaene gjorde oss i stand til å fastslå nøyaktig hvor mye hver enkelt aktør hadde fått fra det fylkeskommunalt eide aksjeselskapet.
* En Dale-ansatt reiste for over 400.000 kroner, fordi hun ble med på lasset til Brussel, da ektemannen fikk jobb der. Når hun var hjemme i Stavanger, bodde hun på et av de dyreste hotellene som på denne tiden var å oppdrive i Stavanger-området: Radisson Blu Royal i Løkkeveien. I løpet av 2013 og 2014 kom hotellutgiftene alene opp i 170.000 kroner.
* Det ble laget tegninger og skisser for hvordan den nye Dalebyen skulle se ut for over 30 millioner kroner.

Alt ble skrinlagt.

***«For meg er dette som å være en sportsutøver som gjør seg klar til å hoppe. Du gjennomfører tilløpet, men blir stoppet på hoppkanten. Som om det skulle vært en sportsgren som het «tilløp uten hopp»,***sa den oppdragsansvarlige hos konsulentselskapet med det største Dale-oppdraget til Aftenbladet.

Styret i Dale Eiendomsutvikling bestod utelukkende av politikere. Flere av dem var blant de mest sentrale politikerne i sine partier. Både muligheten til å sette historiske spor etter seg gjennom utviklingen av en framtidsrettet, ny bydel i Sandnes og gode styrehonorarer fristet.

I etterkant har flere styremedlemmer innrømmet overfor Aftenbladet at de var uten kunnskap og oversikt. Ved konfrontasjon innrømmet et styremedlem som hadde sittet i styret over flere perioder (hver periode var på fire år) at han ikke hadde hatt tillit til daglig leder – men at han aldri hadde sagt fra om dette.

Et annet styremedlem erkjente at hun hadde latt være å si noe fordi hun følte seg «tosjen» (rogalandsk uttrykk for å føle seg dum) når hun stilte spørsmål om framdrift og pengeprioritering.

Vi kunne dokumentere at pengene rant ut av selskapet. Konsulenter, advokater, kurs, godtgjørelser, restauranter, hotellovernattinger, firmaturer, utstyr og ekstern arbeidskraft ble betalt uten innblanding fra styret.

Saken om MC-klubben «Gremium» illustrerer også hvordan selskapet opptrådte når det oppsto problemer. Det ble uro da mediene avslørte at en såkalt 1%-klubb leide lokale av det fylkeskommunalt eide aksjeselskapet, til tross for at offentlige myndigheter har vedtatt å bekjempe etableringen av slike klubber. To år senere kunne vi gjennom vår granskning avsløre at klubben ble tilbudt et pengebeløp for å frivillig flytte fra de leide lokalene. 1%-klubben aksepterte tilbudet. I tillegg kunne vi avdekke at Dale Eiendomsutvikling AS som en del av avtalen også betalte for utgiftene klubben hadde hatt med advokat i sakens anledning.

Politiet har startet etterforsking av mulig korrupsjon, etter at representanter for sju småbedrifter sto fram anonymt i Stavanger Aftenblad med opplysninger om at de ble forespeilet lukrativt arbeid på Dale, dersom de senket prisene på byggingen av privatboligen til den daglige lederen av Dale Eiendomsutvikling AS. Mer om dette senere i rapporten.

**6. Detaljene**

*«Jeg tror knapt jeg har sett noen som er så mye ute og spiser og drikker på et selskaps regning. Det blir ikke mindre spesielt av at dette finner sted i en offentlig eid virksomhet med få ansatte.»* Universitetslektor Lars Atle Kjøde til Aftenbladet 31/1-17.

**6.1. Filterfunksjon avslørte alkoholregninger**

Underveis i arbeidet med å systematisere utgiftene, ga dataverktøyet oss flere muligheter til å gå dypere inn i problemstillinger vi kom over. Blant annet avdekket vi at Dale Eiendomsutvikling bare i årene fra 2011 til 2014 betalte for 182 bar- og restaurantbesøk. Til sammen kostet maten og drikkevarene det fylkeskommunale selskapet 416.414 skattekroner. 132.061 kroner gikk med til champagne, vin, drinker og øl.

Hvordan fant vi ut dette?

Vi så tidlig i prosessen, gjennom taggingen, at ansatte i Dale Eiendomsutvikling ofte gikk ut for å spise/drikke. Men siden vi registrerte sluttsummene på regningene hadde vi ingen mulighet til å si noe om alkoholforbruket konkret.

Det var åpenbart for oss at alkoholregningene ville kunne si noe forholdet ledelsen i Dale Eiendomsutvikling hadde til bruken av de offentlige pengene selskapet var satt til å forvalte.

Siden vi nå hadde kategorisert og digitalisert hovedbøker, reiseregninger og fakturapermene, kunne vi søke på kategori «Restaurant» i Excel ved bruk av filterfunksjon. Dermed satt vi med en oversikt hvor vi helt nøyaktig kunne finne de 182 kvitteringene fra bar- og restauranter.

Vi systematiserte et nytt Excel-ark:

* DATO PÅ KVITTERING
* KLOKKESLETT
* HVA BESTILT
* LAND
* BY
* BESTILLINGSSTED/NAVN PÅ RESTAURANT
* HVEM LA UT
* ATTESTERT AV
* NOK
* KURS
* LOKAL VALUTA
* ANLEDNING
* NAVN PÅ KVITTERING
* UTBETALT DATO
* REISESTED OG FORMÅL

Etter å ha studert samtlige kvitteringer fra selskapet i den aktuelle perioden, fylte Excel-arket «Bare alkohol» til slutt mer enn 560 enkeltrader med alkoholenheter betalt av Dale Eiendomsutvikling AS.

**6.2. Digital, søkbar tidslinje**

Det medfører stor symboleffekt for en regionavis som Stavanger Aftenblad å kunne vise lokale politikere, næringsliv og andre aktører at vi har ressursene, kraften og metodene til å gå i dybden. Men når vi gjennomfører slike omfattende prosjekter er det helt nødvendig og avgjørende at det vi forteller er korrekt. Det handler om vår tillit og troverdighet.

En skal derfor aldri undervurdere mulighetene og ikke minst kontrollfunksjonen som ligger i en digital, komplett søkbar tidslinje som tar opp i seg alle viktige hendelser i selskapet.

Tidslinjen vi laget besto av flere lag. Vi la inn viktige avgjørelser fattet i samferdselspolitikken i Rogaland, beslutninger tatt av fylkespolitikerne om trasévalg og strategivalg for Nord-Jæren, avgjørelser om stadig nye pengeoverføringer til Dale Eiendomsutvikling osv. Slik kunne vi analysere oss frem til gode ingresspoenger. Blant annet kunne vi lage sammenstillinger rundt administrasjonens pengebruk og se hvordan dette passet overens med hva som ble besluttet i fylkespolitikken.

Da viste det seg for eksempel at daglig leder – samme dag som selskapet ble besluttet nedlagt og eiendommen solgt – tok med seg kunder på en større middag. Og at det etter beslutning om salg fortsatt ble foretatt reiser der den daglige lederen var på utenlandsturer for å finne investorer til prosjektet.

Vi laget også tidslinjer i Excel der vi analyserte når på året og hvilke år selskapet hadde høyest pengeforbruk. Dette sammenstilte vi med beslutninger tatt i fylkespolitikken.

Blant annet avdekket vi at det ble foretatt en kostbar utenlandsreise til Tallinn for flere ansatte med følge omtrent samtidig som selskapets revisor informere styret om at pengekassen er tom. Revisor mente det var så lite handlerom igjen at styret var forpliktet til å handle etter aksjeloven.

Vi avslørte dessuten at daglig leder i slutten av mars 2013 informerte styremedlemmene i Dale Eiendomsutvikling om at selskapet var i så dårlig økonomisk forfatning at pengebeholdningen ville ta slutt i løpet av et par måneder. Det var derfor nødvending å be fylkestinget om ekstra midler. Noen uker etter tok han med seg åtte medarbeidere og fem ansatte på teambuilding til et fem-stjerners hotell i Tallinn. Turen, som kostet det fylkeskommunale aksjeselskapet minst 118.000 kroner, ble aldri styrebehandlet.

Drøyt to uker etter at delegasjonen hadde kommet hjem fra Estland, vedtok politikerne i fylkestinget å overføre 7,5 millioner kroner i ekstra tilskudd til Dale Eiendomsutvikling for å få selskapet ut av likviditetskrisen. Fylkespolitikerne ante ingenting om ekskursjonen/studieturen da de fattet sitt vedtak. Ifølge selskapets egen årsrapport ble Dale Eiendomsutvikling totalt tilført drøyt 20,3 millioner kroner fra Rogaland fylkeskommune bare i 2013.

Vi laget også flere egne tidslinjer på egne tema. For eksempel ansettelsesprosessen da daglig leder ble tilsatt i 2009, byggeprosessen da daglig leders privatbolig ble bygget osv.

**6.3. Pivotene**

Vi vurderte det slik at Excels funksjon «pivottabeller» ville være et viktig hjelpemiddel til å summere, analysere og utforske data. Med pivottabellene kunne vi vise data fra forskjellige vinkler.

Siden vi hadde tagget alle utgiftene med TYPE (type utgift) var dette et like godt utgangspunkt for å se på de store summene som å analysere oss fram til detaljene.

Å kategorisere på TYPE ble et tidkrevende arbeid som medførte at vi måtte gå gjennom utgift for utgift. Siden Dale også hadde en stor bygningsmasse for utleie, og i tillegg et gårdsbruk som hadde naturlige utgifter til vedlikehold, var det nødvendig å sortere manuelt.

Etter hvert som vi fikk mer struktur, og vaskejobben i Google Refine var gjort, kunne vi søke på firmanavn. Slik kunne for eksempel skrive LYSE eller LOS, og sortere dette som strømutgifter.

**6.4. Styremøtene digitalisert**

Før vi møtte sentrale styremedlemmer og styreleder ønsket vi å gå gjennom styremøtene i perioden vi skulle granske. Vi ønsket å se hvilke problemstillinger styret hadde vært opptatt av.

Løsningen på dette ble å ta for seg protokollene og referatene. I tillegg gikk vi inn i møteinnkallingene, dersom noe framsto uklart i styrereferat. Selskapet hadde i perioden styremøter hver sjette uke.

Fordi vi skulle legge inn større tekstmengder, brukte vi igjen Google Sheets. Vi tagget opplysningene slik:

* DATO FOR STYREMØTE
* MØTESTED
* TID
* DELTAKERE FRA STYRET
* MELDT FORFALL
* DELTAKERE FRA ADMINISTRASJONEN
* EKSTERNE
* SPØRSMÅL OM KOSTNADER
* ANDRE VIKTIGE MERKNADER
* GÅRDEN
* SALG AV EIENDOMMEN

Jobben var krevende, men ga resultater. Kun ved ett tilfelle i de aktuelle årene kunne vi se at det faktisk var stilt kritiske spørsmål rundt pengebruken til innleide konsulenter. Det var da selskapets ledelse ønsket å fornye profilen på utbyggingsprosjektet. Prosjektnavnet «Vitale Dale» var ikke fengende nok.

Daglig leder ville bruke reklamebyrået Fasett (fordi en annen innleid kommunikasjonsansatt anbefalte dem) til jobben. Enkelte styremedlemmer stilte spørsmål ved om det var behov for ytterligere reklameutgifter, hva slags kostnader dette ville medføre og om beløpet ville overstige anbudsgrensen.

Det ble forsikret om at dette ikke ville skje.

Vi kunne i ettertid dokumentere at kostnadene kom på godt over 1,3 millioner kroner – langt over anbudsgrensen. Verre ble det da styret ikke var fornøyd med de to navneforslagene kommunikasjonsbyrået hadde kommet opp med. Begge ble vraket. I stedet valgte politikerne å gå for en egenbestemt løsning. Det nye navnet ble «Dale». Og Dale er navnet som stedet allerede har hatt i hundrevis av år.

**7. Den daglige lederen**

I forbindelse med intervjuer og kildesamtaler tidlig i prosjektet, fikk vi høre rykter om at den daglige lederen skulle ha blitt politianmeldt av sin forrige arbeidsgiver. Angivelig skulle Kristiansand kommune ha anmeldt ham for underslag omtrent på den tiden da mannen ble ansatt som daglig leder i Dale Eiendomsutvikling.

Flere senere undersøkelser styrket mistanken om at dette var riktig. Vi søkte derfor innsyn i dokumenter fra kontrollutvalget i Kristiansand kommune fra 2008 og 2009. Der fant vi en sak som vi forstod gjaldt den nyansatte daglige lederen, selv om han var anonymisert i dokumentene.

Av dokumentene framgikk det også at rådmannen i Kristiansand hadde anmeldt vedkommende for grovt bedrageri, fordi han angivelig hadde dobbeltført timer. Slik hadde han fått utbetalt penger han ikke hadde krav på. Men detaljene hadde vi ikke. Disse ville være å finne i politiets dokumenter.

**7.1. Gjennombrudd for innsyn i avsluttet straffesak**

Dette er lite kjent blant journalister, men det finnes åpninger i lovverket som kan gi innsyn i avsluttede straffesaker. Journalistene bak Dale-prosjektet har flere ganger fått innsyn i etterforskningsdokumenter ved å benytte åpningene som ligger i Politiregisterforskriften og i et rundskriv fra Riksadvokaten.

Politiregisterforskriften paragraf 27.2 første ledd sier:

*«Begjæring fra andre om utlån eller gjennomsyn av dokumentene i en avsluttet straffesak kan bare etterkommes dersom vedkommende har saklig grunn for lån eller gjennomsyn av dokumentene.»*

Vi har i en rekke tilfeller de siste årene fått medhold i at journalister bli regnet som «andre». I dette konkrete tilfellet argumenterte vi med at «den saklige grunnen til innsyn ligger i at dette er en sak som omhandler anklager en betrodd, offentlig ansatts omgang med fellesskapets midler.»

I tillegg åpner Riksadvokatens rundskriv 2291/80 - Meddelelser til offentligheten om straffesaker for innsyn.

I rundskrivets punkt 2 heter det blant annet:

*"Det bør derfor også fra politiets og påtalemyndighetens side vises forståelse for almenhetens behov for å bli informert om behandlingen av straffesaker. Hensynet til straffesystemets almenpreventive funksjon vil også kunne tale for en slik (begrenset) offentliggjøring."*

Innsynsbegjæringen ble et gjennombrudd som kan få konsekvenser – også for andre journalister.

Vi ble innvilget fullt innsyn i straffesaksdokumentene, selv om Agder politidistrikt hadde henlagt saken etter «bevisets stilling». Slik fikk vi også tilgang til både kommunens anmeldelse og dokumentasjonen for anmeldelsen. Der framgikk det blant annet at den senere Dale-sjefen hadde akseptert en skriftlig advarsel for forholdet. Han gikk også med på å betale tilbake pengene han hadde fått for mye. Dette var imidlertid ikke nok for kontrollutvalget i Kristiansand kommune. De instruerte rådmannen til å politianmelde forholdet.

Vi la alt materialet vi samlet inn om den daglige lederen i en tidslinje. Der fant vi flere interessante sammenhenger. Det anmeldte forholdet hadde vært et tema i flere kommunale sammenhenger i Kristiansand mens ansettelsesprosessen i Dale Eiendomsutvikling pågikk.

Likevel ble hverken hodejegerfirmaet eller styremedlemmene som hadde ansvaret for å finne ny daglig leder klar over dobbeltføringen.

Det skulle ikke bli siste gang Dale-sjefen måtte i politiavhør.

**7.2. Korrupsjonsanklagene**

I slutten av januar 2017 var vi klare til å lansere «Luftslottet Dale». De siste dagene før publisering ble det gjort omfattende forhåndspromotering av artikkelserien. Det medførte at vi ble kontaktet av en person som mente å vite at det hadde funnet sted korrupsjonslignende forhold i forbindelse med byggingen av daglig leders privatbolig i 2010 og 2011. Flere virksomheter skulle ha fått tilbud om jobber i forbindelse med den planlagte utbyggingen på Dale, i regi av det offentlig eide selskapet. Betingelsen for tilbudene fra Dale-sjefen var angivelig at han måtte få lavere pris på arbeid som skulle utføres på hans egen bolig.

Vi søkte derfor innsyn i dokumenter om husbyggingen i Stavanger kommune for å få navn på virksomheter som var involvert i arbeidet med privatboligen. Disse kontaktet vi. Oppsiktsvekkende nok hevdet sju av 12 firmaer vi var i kontakt med at de hadde fått et slikt tilbud.

Vi fikk også vite at det hadde oppstått en reklamasjonssak i kjølvannet av husbyggingen. Saken endte med forlik, men i forbindelse med rettssaken skulle også korrupsjonsanklagene ha blitt tatt opp. Vi søkte derfor innsyn i alle saksdokumenter fra Stavanger tingrett. I disse dokumentene lå ingenting om mulig korrupsjon.

Da vi kontaktet dommeren som hadde behandlet saken, nektet han å svare på spørsmål knyttet til saken. Han viste til at han prinsipielt ikke kommenterte opplysninger som framkom under forhandlinger – selv om sakene var avsluttet.

Vi bestemte oss derfor for å prøve noe helt nytt: Vi søkte innsyn i dommerens notater fra rettsforhandlingene. Vi avgrenset innsynskravet til å omfatte kun notatene som gikk på anklagene om mulig korrupsjon.

I skrivende stund avventer vi svar fra Gulating lagmannsrett på utfallet av denne saken.

**8. Motstand og etiske utfordringer**

Å skaffe tilgang til relevante dokumenter, bilder, tegninger, publikasjoner og ikke minst intervjuobjekter har ikke gått av seg selv i denne saken. Vi har blant annet opplevd at dokumenter vi er blitt gitt innsyn i, har blitt fjernet og makulert. Vi har også opplevd å fysisk bli nektet adgang, når vi har kommet for å jobbe ute på Dale.

**8.1. Daglig leder nekter oss adgang**

12. mai 2016, på trappa på Dale: «Du kan komme inn for å se på fakturaene. Men reiseregningene kan du glemme». Dale Eiendomsutviklings daglige leder har trosset sin egen sykemelding og kommet til selskapets kontor for å fortelle at nå er det nok. Dagen før hadde journalist Elisabeth Risa vært innom kontoret for å skaffe en oversikt over reisevirksomheten i selskapet. 12. mai skulle taggearbeidet for reisene starte.

Stemningen på trappen ble så ubehagelig at Elisabeth trakk seg unna. Hun satte seg i bilen og kjørte bort. I en busslomme laget hun et kort notat om møtet med den daglige lederen i det fylkeskommunalt eide aksjeselskapet. Fylkesrådmann Trond Nerdal ble kontaktet angående hendelsen på trappen. Nerdal beklaget det inntrufne og bekreftet at Aftenbladets innsyn også gjaldt reiseregningene. Dette ble videreformidlet til den sykemeldte daglige lederen og andre ansatte i administrasjonen i selskapet.

Dermed kunne vi begynne jobben med å plotte inn utgifter fra reiseregningene i datasettet. Dette tidkrevende og møysommelige arbeidet var på langt nær avsluttet da vi tok sommerferie i slutten av juni.

**8.2. Fylkeskommunen makulerer dokumenter**

Aftenbladet hadde våren 2016 søkt om – og fått innsyn i – reiseregninger og fakturaer for perioden fra og med 2009 til og med 2014.

Da vi tok sommerferie, gjenstod jobben med å plotte inn reiseregningene fra 2011, 2010 og 2009. Disse årene var pengebruken i Dale på sitt høyeste, etter at fylkespolitikerne hadde vedtatt å pøse flere titalls millioner inn i arbeidet med å utvikle en ny bydel i Sandnes.

Vi hadde bladd gjennom noen av permene før vi tok ferie, og sett at det var flere interessante reiseregninger i materialet vi ikke hadde ført inn i vårt datasett.

Vi hadde også gjort en avtale med de nye eierne av Dale-eiendommen om at vi kunne komme tilbake etter ferien for å fullføre jobben vi hadde startet på. Dokumentene stod da innelåst i en stor safe som de nye eierne hadde nøkkel til.

Da vi kom tilbake til Dale for å fortsette plottingen, fikk vi en overraskelse. Alle ringpermene stod tilsynelatende urørt i hyllene, men da vi åpnet dem, var de rett og slett tomme.

Alt av innhold – flere tusen dokumenter, både fra hovedbøker, fakturapermer og reiseregninger – var tatt ut av permene og fjernet.

Det viste seg at en av de ansatte i løpet av sommeren hadde blitt låst inn i lokalet av en vaktmester for å tømme permene. Ordren om å fjerne materialet ble gitt av eiendomssjef Lars Hallgren i Rogaland fylkeskommune. Hallgren – som fungerte som daglig leder og enestyre i forbindelse med avviklingen av Dale Eiendomsutvikling AS - sørget for at materialet fra 2011 og framover ble flyttet inn til Rogaland fylkeskommunes hovedkontor. Eldre materiale beordret han destruert. Deriblant tusenvis av dokumenter som Aftenbladet allerede var gitt innsyn i. Ifølge Hallgren hadde revisor vist til nytt lovverk som sier at et aksjeselskaps materiale som er eldre enn fem år, kan makuleres.

Ingen varslet oss om at dette ville skje – selv om vi altså allerede hadde fått innsyn i dokumentene. Opplevelsen har i ettertid vært gjenstand for store diskusjoner i Aftenbladet. Også Presseforbundet ble rådspurt. Vi har skrevet om hendelsen og vurderte å politianmelde forholdet. Dette ble imidlertid ikke gjort. Vi ønsket fokus på Aftenbladets avsløringer og ikke på en konflikt med fylkeskommunen. Hallgren beklaget at han ikke kontaktet Aftenbladet før makuleringen. Vi velger å tro at papirene ble fjernet i forbindelse med en hektisk flyttefase og ikke for å skjule kontroversielle opplysninger.

**8.3. Daglig leder avviser alle forsøk på personlig intervju**

Daglig leder har helt siden tidlig i 2016 nektet å la seg intervjue av Aftenbladet ansikt til ansikt eller pr. telefon. Et par måneder etter at vi startet plottingen av Dale-materialet ble han sykemeldt, og har vært det siden. Vi gjorde en rekke forsøk over lang tid på å få ham i tale, og dette forsinket publiseringen av reportasjeserien. Til slutt gikk han med på å besvare spørsmål via e-post. Dette skjedde etter at han selv tok kontakt med oss, da han ble klar over at vi hadde funnet ut at han sommeren 2009 – like etter at han ble ansatt i aksjeselskapet – ble politianmeldt av sin forrige arbeidsgiver for grovt underslag.

Sykdommen daglig leder opplyste å være rammet av, kan forsterkes av stress. Det har medvirket til at vi har gjort en rekke publiseringsvalg for å minske trykket. Dette inkluderer publiseringsutsettelser, varsomhet i bildebruk, saker som ikke er blitt publisert og lignende.

Etter at vi ble klar over opplysninger som kunne føre til politietterforskning, sluttet vi for eksempel helt å bruke bilder av den daglige lederen i nye artikler. Dette ble gjort med utgangspunkt i den daglige lederens opplyste helsetilstand – selv om vi i den aktuelle fasen aldri mottok dokumentasjon på sykdomsbildet.

At vi aldri har hatt mulighet til å møte daglig leder ansikt til ansikt, har gjort det svært vanskelig å komme med oppfølgingsspørsmål.

**9. Konsekvenser**

Det har stor symboleffekt for en regionavis som Stavanger Aftenblad å kunne vise lokale politikere, næringsliv og andre aktører at vi har ressursene, kraften og metodene til å gå i dybden på de største sakene.

Artikkelserien «Luftslottet Dale» har skapt betydelig debatt både blant Aftenbladets lesere og blant politikere i Rogaland om forvaltning av offentlige midler.

For første gang kom de store tallene for Dale-prosjektet fram:

* Fylkeskommunen har i alt overført til sammen **88 millioner kroner** til utviklingsselskapet. Av dette er drøyt 80,7 millioner tilført etter at kalenderen bikket 2010. I tillegg ble det brukt en million skattekroner på juridisk hjelp i forbindelse med salgsprosessen i 2015.
* Dale-prosjektet har også mottatt **2 millioner kroner** fra EU.
* Dale Eiendomsutvikling har også hatt rundt **164 millioner kroner i inntekter,** i all hovedsak på å leie ut lokaler til andre virksomheter i den samme perioden. Dette er midler som selskapet selv har disponert og brukt. Dale Eiendomsutvikling har aldri overført ei eneste krone som utbytte til eieren, Rogaland fylkeskommune.
* Til sammen er det altså brukt rundt **254,5 millioner kroner** på eiendommen som politikere og ledende ansatte i fylkeskommunen høsten 2014 var så ivrige etter å bli kvitt, at de var klare til å gi den vekk.

Etter Aftenbladets avsløringer innrømmet fylkesrådmann Trond Nerdal at det var avdekket mulige lovbrudd på Dale. Han viste spesielt til det fylkeskommunale selskapets manglende praktisering av loven om offentlige anskaffelser.

Fylkesrådmannen vurderer også om det bør innføres et reglement med klare regler for restaurantregninger, inklusive alkohol, som fylkeskommunen kan dekke.

I kjølvannet av reportasjeserien har Rogaland fylkeskommunes kontrollutvalg enstemmig gått inn for en full granskning av Dale Eiendomsutvikling AS og fylkeskommunens håndtering av Dale-eiendommen.

Granskningen er imidlertid utsatt, fordi politiet – på bakgrunn av Aftenbladets artikler – startet korrupsjonsetterforskning mot den tidligere daglige lederen av det fylkeskommunalt eide aksjeselskapet.

**Stavanger 31. august 2017**

**Elisabeth Risa, Hans Petter Aass, Ove Heimsvik og Filip Blaauw**

**Vedlegg: 25**